Mallick Bazar: মল্লিকবাজারে হাসপাতালের ৮ তলার কার্নিশ থেকে নীচে পড়লেন রোগী

কলকাতা: দেড় ঘণ্টা ধরে হাসপাতালের ৮ তলার কার্নিশ থেকে রোগীকে নামানোর আপ্রাণ চেষ্টা করছিল দমকল৷ হাসপাতালের তরফে জাল নিয়ে এসে বাঁচানোর চেষ্টা করা হয়৷ শেষমেশ মল্লিকবাজারের ইনস্টিটিউট অফ নিউরোসায়েন্সের আটতলার কার্নিশ থেকে পড়ে গেলেন রোগী৷ শেষ পাওয়া খবর অনুযায়ী, আশঙ্কাজনক অবস্থায় তাঁকে ভর্তি করা হয়েছে হাসপাতালে৷ প্রত্যক্ষদর্শীদের মতে, অত উঁচু থেকে মাটিতে পড়ে যাওয়ায় বাঁচার সম্ভাবনা ক্ষীণ৷ যদিও হাসপাতালের তরফে আগেই নীচে জাল ও গদি বিছিয়ে দেওয়া হয়েছিল৷ কিন্তু কার্নিশ থেকে পড়ে যাওয়ার সময় শরীরে নানা জায়গায় ধাক্কা খান তিনি৷ এখনও তাঁর শারীরিক অবস্থা জানা যায়নি৷

সকাল থেকে ওই ঘটনায় হুলুস্থুলু পড়ে যায় মল্লিকবাজারে৷ জানা যায়, হাসপাতালের জানলা বেয়ে আটতলার কার্নিশে উঠে পড়েন ওই হাসপাতালে ভর্তি রোগী সুজিত অধিকারী৷ বিষয়টি হাসপাতাল কর্তৃপক্ষের গোচরে এলে তারা সুজিতকে সেখান থেকে নামানোর অনেক চেষ্টা করে৷ ডাকা হয় পরিবার ও দমকলকে৷ পরিবারের সদস্যরা নানাভাবে তাঁকে বোঝানোর চেষ্টা করেন৷ কিন্তু নাছোড় সুজিত বারবার অত উঁচু থেকে লাফ মারার হুমকি দিতে থাকেন৷ তাঁকে শান্ত করতে দেওয়া হয় খাবার ও জল৷ দমকল স্কাই ল্যাডার নিয়ে রোগীকে আটতলা থেকে উদ্ধারের চেষ্টা করে৷ কিন্তু সব চেষ্টাই বিফল যায়৷

ততক্ষণে মল্লিকবাজার মোড়ে হাসপাতালের বাইরে মানুষের ভিড় জমে যায়৷ সবাইকে অবাক করে একটা নাগাদ কার্নিশ থেকে পড়ে যান রোগী৷ কিন্তু পড়ে যাওয়ার আগে কিছুক্ষণ কার্নিশে ঝুলে ছিলেন তিনি৷ তবে বেশিক্ষণ ঝুলে থাকতে পারেননি৷ হাত ফস্কে নীচে পড়ে যান৷ এই ঘটনার পরই হাসপাতাল কর্তৃপক্ষের গাফিলতি নিয়ে প্রশ্ন উঠতে শুরু করে৷ প্রশ্ন ওঠে দমকলের ভূমিকা নিয়েও৷